થોડી વારમાં છોકરો ઘેટાં-બકરાંને લઈને ઘેર પાછો આવ્યો અને એમને વાડામાં બંધ કરી દીધાં. એના ઘેર આવતાં વરસાદ પણ શરૂ થઈ ગયો. આંધી-વરસાદ અને તોફાનનું જોર જામ્યું. ત્યારે ચોરને ચોરી કરવાનું મન થયું. આ મોકો છે. વિચારીને તે અર્ધી રાતના ડોશીના વાડામાં ઘૂસી ગયો અને ઘેટાં-બકરાંને ફેંદવા લાગ્યો. તે એક તાજા-માજા બકરાને ચોરી જવા માગતો હતો. અચાનક એના હાથમાં વાઘની ગરદન આવી ગઈ. ચોરે વિચાર્યું કે આજ સૌથી તગડો માલ છે. સાચવીને એના ગળામાં દોરડું બાંધી દીધું અને એને ખેંચીને બહાર લાવ્યો. વાઘને થયું કે હવે એની ખેર નથી. તોફાને એને અહીં પણ ન છોડ્યું. તે ભયથી ધ્રૂજતો ચૂપચાપ એની પાછળ ચાલવા લાગ્યો. અંધારી રાતમાં તે વાઘને લઈને દૂર નીકળી ગયો. સવાર થતાં અજવાળામાં એણે જોયું કે બકરાની જગ્યાએ તે વાઘને બાંધીને લઈ આવ્યો છે. તે ડરના માર્યા એ ગભરાઈ ગયો અને વાઘને ત્યાં જ મૂકીને એ ભાગી નીકળ્યો અને નજદીકના એક ઝાડના પોલાણમાં છૂપાઈ ગયો.